**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL PRITARIMO PROJEKTUI „LAZDIJŲ MOTIEJAUS GUSTAIČIO GIMNAZIJOS UGDYMO APLINKOS KOKYBĖS GERINIMAS“ IR JO DALINIO FINANSAVIMO**

2020 m. gegužės 19 d. Nr. 34-367

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 50 straipsnio 3 dalimi, Lazdijų rajono savivaldybės 2011–2020 metų strateginio plėtros plano, patvirtinto Lazdijų rajono savivaldybės tarybos 2011 m. birželio 29 d. sprendimu Nr. 5TS-61 „Dėl Lazdijų rajono savivaldybės strateginio plėtros plano patvirtinimo“, III prioriteto „Žmogiškųjų išteklių ir socialinė plėtra“ 1 tikslo „Užtikrinti kokybišką ir efektyvią švietimo sistemą“ 1 uždaviniu „Vykdyti švietimo įstaigų infrastruktūros modernizaciją, mokymo priemonių atnaujinimą bei informacinių technologijų diegimą“ 2 priemone „Rekonstruoti M. Gustaičio gimnaziją, aprūpinti baldais, įranga ir atnaujinti mokymosi priemones“, Švietimo ir sporto srities investicijų projektų (investicijų projektų įgyvendinimo programų) planavimo, finansavimo, įgyvendinimo ir kontrolės tvarkos aprašu, patvirtintu Lietuvos Respublikos švietimo, mokslo ir sporto ministro 2019 m. balandžio 12 d. įsakymu Nr. V-399 „Dėl švietimo ir sporto srities investicijų projektų (investicijų projektų įgyvendinimo programų) planavimo, finansavimo, įgyvendinimo ir kontrolės tvarkos aprašo patvirtinimo“, Lazdijų rajono savivaldybės taryba n u s p r e n d ž i a :

1. Pritarti Lazdijų rajono savivaldybės administracijos projektui „Lazdijų Motiejaus Gustaičio gimnazijos ugdymo aplinkos kokybės gerinimas“.

2. Numatyti iš Lazdijų rajono savivaldybės biudžeto kofinansavimui 30 proc. reikiamų lėšų investicijų projekto įgyvendinimui.

3. Papildomų lėšų skyrimą arba netinkamų lėšų finansavima skirti atskiru tarybos sprendimu.

4. Nurodyti, kad šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka ir terminais.

Savivaldybės merė Ausma Miškinienė

Vidmantas Pilvinis, tel. (8 318) 51244

**LAZDIJŲ RAJONO SAVIVALDYBĖS TARYBOS SPRENDIMO**

**DĖL PRITARIMO PROJEKTUI „LAZDIJŲ MOTIEJAUS GUSTAIČIO GIMNAZIJOS UGDYMO APLINKOS KOKYBĖS GERINIMAS“ IR JO DALINIO FINANSAVIMO**

**AIŠKINAMASIS RAŠTAS**

2020-05-14

Lazdijų rajono savivaldybės tarybos sprendimo projektas „Dėl pritarimo projektui „Lazdijų Motiejaus Gustaičio gimnazijos ugdymo aplinkos kokybės gerinimas“ ir jo dalinio finansavimo“ parengtas vadovaujantis Lietuvos Respublikos vietos savivaldos įstatymo 16 straipsnio 4 dalimi, 50 straipsnio 3 dalimi, Lazdijų rajono savivaldybės 2011–2020 metų strateginio plėtros plano, patvirtinto Lazdijų rajono savivaldybės tarybos 2011 m. birželio 29 d. sprendimu Nr. 5TS-61 „Dėl Lazdijų rajono savivaldybės strateginio plėtros plano patvirtinimo“, III prioriteto „Žmogiškųjų išteklių ir socialinė plėtra“ 1 tikslo „Užtikrinti kokybišką ir efektyvią švietimo sistemą“ 1 uždaviniu „Vykdyti švietimo įstaigų infrastruktūros modernizaciją, mokymo priemonių atnaujinimą bei informacinių technologijų diegimą“ 2 priemone „Rekonstruoti M. Gustaičio gimnaziją, aprūpinti baldais, įranga ir atnaujinti mokymosi priemones“, Švietimo, mokslo ir sporto srities investicijų projektų (investicijų projektų įgyvendinimo programų) planavimo, finansavimo, įgyvendinimo ir kontrolės tvarkos aprašu, patvirtintu Lietuvos Respublikos švietimo, mokslo ir sporto ministro 2019 m. balandžio 12 d. įsakymu Nr. V-399 „Dėl švietimo ir sporto srities investicijų projektų (investicijų projektų įgyvendinimo programų) planavimo, finansavimo, įgyvendinimo ir kontrolės tvarkos aprašo patvirtinimo“.

Sprendimo tikslas – pritarti Lazdijų rajono savivaldybės administracijos projektui „Lazdijų Motiejaus Gustaičio gimnazijos ugdymo aplinkos kokybės gerinimas“ ir numatyti iš savivaldybės biudžeto kofinansavimui 30 proc. reikiamų lėšų investicijų projekto įgyvendinimui bei užtikrinanti projekto įgyvendinimą, papildomas lėšas, jeigu tokių reikės, skiriant atskiru tarybos sprendimu.

Lazdijų Motiejaus Gustaičio gimnazija yra didžiausia rajono savivaldybės ugdymo įstaiga, kurioje 2020 metais mokosi 630 mokinių, dirba 80 pedagogų. Gimnazijos juridinio asmens kodas 190608487, adresas: Vytauto g. 13, Lazdijų m., steigėjas Lazdijų rajono savivaldybės taryba.

Atsižvelgiant į tai, kad vykdoma bendrojo ugdymo mokyklų tinklo pertvarka, planuojama, kad nuo 2020-09-01 prie Lazdijų Motiejaus Gustaičio gimnazijos bus prijungti 3 pagrindinio ugdymo skyriai: Aštriosios Kirsnos pagrindinio ugdymo skyrius, Krosnos pagrindinio ugdymo skyrius ir Kučiūnų pagrindinio ugdymo skyrius. Tokiu būdu mokinių skaičius Lazdijų Motiejaus Gustaičio gimnazijoje padidės iki 861 (su ikimokyklinukais, priešmokyklinukais ir bendrojo ugdymo mokiniais). Tai vienintelė Lazdijų rajono savivaldybės gimnazija, kurioje vykdomos specialiųjų poreikių mokinių ugdymas lavinamosiose klasėse ir turi suaugusiųjų mokymo klases.

Seinų „Žiburio“ gimnazija Lazdijuose įkurta 1920 m. sausio 12 d. Jos įkūrėjas ir pirmasis direktorius kunigas, poetas Motiejus Gustaitis (1870–1927 m.). Gimnazija patalpas nuomojo, jos buvo nepritaikytos mokyklos darbui. 1938 m. mokykla tapo valstybine. Mokyklos pastatas statytas 1936 m., o 1975 m. pastatytas centrinis mokyklos pastatas. 1995 m. vidurinei mokyklai suteiktas jos įkūrėjo – Motiejaus Gustaičio vardas. 2006 m. Lazdijų Motiejaus Gustaičio vidurinei mokyklai suteiktas gimnazijos statusas. 2006 m. gruodžio 19 d. baigtas apšiltinti gimnazijos pastatas, tačiau vidaus patalpų remontas nebuvo atliekamas.

Šio projekto metu numatoma suremontuoti senojo gimnazijos pastato, statyto 1936 m., vidaus patalpas ir valgyklą su virtuve, kuri įrengta 1974 m.

Skaičiuojant remonto kainas, naudojami Statinių statybos skaičiuojamųjų kainų palyginamieji ekonominiai rodikliai. Šie sustambinti statinių statybos skaičiuojamųjų kainų rodikliai skirti naudotis planuojant investicijų poreikį statinių statybos darbams, kai nėra parengti detalizuoti projektiniai sprendimai, t. y. prieš projektavimo darbų pradžią, taip pat rengiant statinių statybos pagrindimus ir kitais atvejais.

Pastatas – Mokykla (senasis gimnazijos pastatas), 1936 m. statybos;

Unikalus Nr. 5993-6000-5016;

Bendras plotas – 1783,08 m²;

Tūris – 8426 m³;

Mokslo įstaigai vieno m³ remonto (rekonstrukcijos) darbų kaina kai patalpų tūris daugiau kaip 5000 m³ – 144,39 Eur;

Remonto darbų kaina 8426 m³ x 144,39 Eur = 1 216 630,14 Eur su PVM;

Gimnazijos valgykla pastate – Pastatas-Mokykla, 1974 m. statybos;

 Unikalus Nr. 5993-6000-5049;

 Valgyklos su maisto ruošimo patalpomis bendras plotas – 334,01 m²;

 Patalpų aukštis 2,8 m;

 Patalpų tūris 935 m³;

Mokslo įstaigai vieno m³ remonto (rekonstrukcijos) darbų kaina, kai patalpų tūris iki 1000 m³ – 188,53 Eur;

Remonto darbų kaina 935 m³ x 188,53 Eur = 176 275,55 Eur su PVM;

Virtuvės įrangos kaina – 55 094,31 Eur su PVM (UAB „Arvitra Baltic“ paskaičiavimas);

Viso gimnazijos valgyklos remonto su įranga kaina – 231 369,86 Eur su PVM;

Investicijos viso – 1 448 000 Eur su PVM;

Lazdijų rajono savivaldybė prie šio projekto įgyvendinimo prisidėtų ne mažiau kaip 30 proc. projekto vertės arba 435 000,00 Eur iš valstybės biudžeto prašoma finansuoti 1 012 394,15 Eur. Bendra projekto vertė 1 448 000,00 Eur.

Projekto rezultatai:

Suremontuotos ir atnaujintos ugdymo patalpos – 1783,08 m²;

Atnaujinta ir pagal šiuolaikines higienos normas įrengta valgykla ir virtuvė – 334,01 m²;

Pagerintos ugdymo aplinkos sąlygos – 800 mokinių;

Projekto neigiamos pasekmės – nenumatomos.

Projekto sprendimo projektas neprieštarauja galiojantiems teisės aktams.

Priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Strateginio planavimo ir investicinių projektų valdymo skyriaus vedėjos pavaduotojas Vidmantas Pilvinis.

Strateginio planavimo ir

investicinių projektų valdymo skyriaus vedėjo pavaduotojas Vidmantas Pilvinis